Diari Oficial de la Generalitat Valenciana


Sumari del DOGV 3720, del 30-03-2000 (2000/2276)

ORDRE de 28 de febrer de 2000, de la Conselleria de Cultura, Educació i Ciència, per la qual es convoquen ajudes de l'Organisme Públic Valencià d'Investigació per a realitzar accions especials de R+D en el 2000.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3720

Data del DOGV
:   30-03-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/2276


Data del document
:   28-02-2000

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * recerca i desenvolupament
    * investigació científica
    * ajuda pública
    * assignació per estudis
    * suport econòmic

ORDRE de 28 de febrer de 2000, de la Conselleria de Cultura, Educació i Ciència, per la qual es convoquen ajudes de l'Organisme Públic Valencià d'Investigació per a realitzar accions especials de R+D en el 2000. [2000/X2276]
  
La Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenrotllament Tecnològic de la Comunitat Valenciana, per la qual es crea l'Organisme Públic Valencià d'Investigació, va establir un nou marc normatiu en el qual s'han de desenrotllar dites activitats, i incloure entre les seues finalitats essencials tant les de foment general de la investigació, com la de millorar tecnològicament el sistema productiu de la Comunitat Valenciana o les de coordinar i concertar els recursos propis amb aquells altres que puguen obtindre's d'altres entitats.
  
D'acord amb la dita llei i el Decret 307/1997, de 24 de desembre, pel que s'aprova el Reglament Orgànic de l'OPVI, la Llei 10/1999, de 30 de desembre, de Pressupostos de la Generalitat Valenciana per a l'exercici 2000, inclou una línia específica per a accions especials.
  
En virtut de l'anterior i fent ús de les competències que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
1. Es convoquen ajudes des de l'OPVI per a la realització d'accions especials de R+D, tendents d'aconseguir objectius rellevants per al desenrotllament i l'articulació del Sistema Valencià de Ciència i Tecnologia, i s'aproven les bases per què es regirà la concessió que apareix en l'annex I. A estos efectes, es consideren accions especials objecte de la subvenció:
  
- Projectes d'investigació d'especial oportunitat des del punt de vista cientificotecnològic per a la Comunitat Valenciana, a realitzar durant el termini assenyalat en les bases.
  
2. S'aprova el model de sol·licitud, que s'inclou en l'annex II
  
Segon
  
Les ajudes relacionades en els apartats anteriors seran sufragades a càrrec de la línia de subvenció 403/000/00, Programa 542.10 Investigació Científica i Tècnica, del Pressupost de l'OPVI de la Generalitat Valenciana per al 2000, per un import màxim de 63.339.064 PTA (78895.00 euros).
  
DISPOSICIONS FINALS
  
Primera
  
S'autoritza el director de l'Organisme Públic Valencià d'Investigació a dictar, dins de l'àmbit de les seues competències, les resolucions necessàries per a l'aplicació i el desenrotllament de la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
De conformitat amb allò que s'ha establit en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciós Administrativa, contra el present acte, que posa fi a la via administrativa, es podrà interposar potestativament un recurs en reposició, o bé es podrà plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura, Educació i Ciència, en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació.
  
Tot açò sense perjuí que s'interpose qualsevol altre que es considere adequat.
  
València, 28 de febrer de 2000
  
El conseller de Cultura, Educació i Ciència,
  
MANUEL TARANCON FANDOS
  
Annex I
  
Bases de la convocatòria de concessió d'ajudes per a la realització d'accions especials de R+D
  
1. Finalitat de la convocatòria
  
La finalitat d'esta convocatòria és el finançament durant l'any 2000 d'accions especials tendents d'aconseguir objectius rellevants per a la Comunitat Valenciana en matèria de R+D. Entre altres, es consideren accions especials:
  
- Projectes d'investigació d'especial oportunitat des del punt de vista cientificotecnològic per a la Comunitat Valenciana, a realitzar durant el termini assenyalat en les bases.
  
2. Règim jurídic
  
Esta convocatòria es regix per les presents bases i, en allò que estes no preveuen, hom s'atindrà a allò que s'ha disposat en les normes que siguen d'aplicació i, en especial les següents:
  
- La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
- El text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991.
  
- La Llei 10/1999, de 30 de desembre, de Pressupostos de la Generalitat Valenciana per a l'exercici 2000.
  
- La Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica.
  
- El Decret 307/1997, de 24 de desembre, del Govern Valencià, pel qual s'aprova el Reglament d'organització, funcionament i personal de l'OPVI.
  
3. Sol·licitants i beneficiaris
  
Podran ser sol·licitants i beneficiaris de les ajudes les entitats públiques o privades, sense ànim de lucre, amb finalitat investigadora legal o estatutària, personalitat jurídica pròpia, capacitat suficient d'obrar i que no es troben inhabilitades per a contractar amb les Administracions Públiques.
  
Podran presentar propostes, davant del seu organisme i com a investigadors responsables de la seua execució cientificotècnica, les persones físiques amb capacitat investigadora, integrades en la plantilla de les entitats mencionades en el punt anterior.
  
4. Conceptes susceptibles d'ajuda
  
a) Despeses de material fungible.
  
b) Despeses corresponents a viatges i dietes
  
c) Altres despeses complementàries
  
En cap cas seran subvencionables les despeses de material inventariable ni les retribucions de personal vinculat estatutàriament o contractualment a les entitats sol·licitants, ni les despeses corresponents a mobiliari ni de material d'ús exclusivament administratiu.
  
5. Formalització de les sol·licituds
  
Les sol·licituds, dirigides al director de l'Organisme Públic Valencià d'Investigació, es presentaran en el Registre de l'Organisme Públic Valencià d'Investigació, carrer Salamanca, 68-1é 46219 València. La presentació de les sol·licituds es podrà fer també per qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.
  
Els models d'impresos normalitzats es podran obtindre en l'Organisme Públic Valencià d'Investigació. Les sol·licituds s'acompanyaran dels següents documents:
  
- Currículum vitae de cada un dels investigadors que firmen la sol·licitud.
  
- Memòria de l'activitat a realitzar i pressupost.
  
- En el cas que els beneficiaris d'estes ajudes siguen entitats jurídiques privades, estan obligats a acreditar davant de l'Organisme Públic Valencià d'Investigació, que es troben al corrent de les seues obligacions tributàries i de Seguretat Social en el moment en què finalitze el termini de presentació de sol·licituds. A més a més hauran d'aportar documentació que faça constar que es tracta d'una entitat sense ànim de lucre, certificat del registre i poder del representant.
  
Si la sol·licitud no reunix els requisits exigits o la documentació presentada fora incompleta, es requerirà l'interessat perquè, en el termini de 10 dies, esmene la falta o adjunte els documents preceptius, i s'indicarà que, si no el fa així, se li tindrà per desistit de la seua petició.
  
6. Termini de presentació de sol·licituds
  
El termini de presentació de sol·licituds serà d'un mes natural a partir de l'endemà de la publicació de la convocatòria en el DOGV. Quan l'últim dia del termini siga inhàbil, o dissabte, s'entendrà prorrogat el primer dia hàbil següent.
  
7. Composició de la comissió avaluadora i selecció
  
La comissió avaluadora es compondrà de:
  
President: el director de l'OPVI
  
Secretari: el cap del Servei de Gestió de la Investigació
  
Tres vocals designats per la directora de l'OPVI.
  
El contingut científic i la viabilitat de les propostes s'avaluarà pel procediment que designe el director de l'Organisme Públic Valencià d'Investigació per a cada circumstància, tenint en compte:
  
- La qualitat científica del grup
  
- L'interés cientificotècnic de la proposta.
  
8. Resolució
  
El director de l'Organisme Públic Valencià d'Investigació dictarà resolució sobre esta convocatòria en el termini màxim de trenta dies hàbils, des de la data d'acabament del termini de presentació de sol·licituds.
  
La resolució d'adjudicació es publicarà en el DOGV, i s'entendran denegades les sol·licituds que no figuren en la relació.
  
La motivació de la resolució que s'adopte quedarà acreditada en l'expedient.
  
9. Pagament de les ajudes
  
El pagament de l'ajuda es realitzarà una vegada es justifique la realització de l'activitat que motive la subvenció, per mitjà de la presentació dels següents documents:
  
a) Memòria de l'activitat realitzada.
  
b) En el cas que els beneficiaris siguen entitats que hagen de rendir comptes a la Sindicatura de Comptes, document justificant de les despeses objecte de l'ajuda. Estes entitats hauran de conservar els originals de les factures i altres justificants de despesa durant el període legalment establit.
  
c) Les altres entitats públiques o privades que no estiguen obligades a retre compte a la Sindicatura, tots els originals o còpies compulsades de les despeses.
  
La documentació haurà de presentar-se abans del dia 15 de novembre de 2000. En cas contrari, no es podrà efectuar el pagament de l'ajuda.
  
10. Obligacions
  
L'acceptació de les ajudes per part dels beneficiaris implica la subjecció a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
En particular, els beneficiaris estan obligats a:
  
- Fer constar en les memòries que es redacten, així com en els treballs publicats, el patrocini de l'Organisme Públic Valencià d'Investigació.
  
- En el cas de projectes finançats, l'investigador responsable haurà de vetlar pel compliment de les distintes etapes del pla de treball proposat, dedicant-se d'acord amb les normes pròpies del departament o centre on es porte a terme.
  
- Justificar la realització de l'activitat abans del 15 de novembre de 2000.
  
- Aportar una declaració responsable de no haver rebut altres subvencions per a la mateixa finalitat o, en cas de haver-les rebudes, de la seua quantia.
  
Tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
L'import de les ajudes o subvencions regulades en esta ordre en cap cas podrà ser de tal quantia que, aïlladament o en concurrència amb subvencions i ajudes d'altres administracions públiques o d'altres ens públics o privats, superen el cost de l'activitat que ha de desenrotllar el beneficiari. En este supòsit, quan la subvenció principal siga de l'Organisme Públic Valencià d'Investigació, correspondrà el reintegrament de l'excés obtingut sobre el cost de l'activitat desenrotllada.
  
11. Seguiment
  
El seguiment de les ajudes concedides és competència del director de l'Organisme Públic Valencià d'Investigació, que establirà els procediments adequats per a això i podrà designar també els òrgans o comissions que considere oportuns per a realitzar-ho.
  
D'acord amb el que disposa l'article 47 de la Llei d'Hisenda Pública de la Generalitat Valenciana, serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
a) Incompliment de l'obligació de justificació.
  
b) Obtindre la subvenció sense reunir les condicions que es requerixen.
  
c) Incompliment de la finalitat per la qual la subvenció fou concedida.
  
d) Incompliment de les condicions imposades als beneficiaris amb motiu de la concessió de la subvenció.
  
Quan, en l'exercici de les funcions d'inspecció o control es deduïsquen indicis de la incorrecta obtenció, gaudi o destinació de la subvenció o ajuda percebuda, els agents encarregats de realitzar-la podran acordar la retenció de les factures, dels documents equivalents o substitutius i de qualsevol document relatiu a les operacions en què es manifesten estos indicis.
  
Annex II
  
Organisme Públic Valencià d'Investigació
  
Ajudes per a accions especials R+D per a 2000
  
ENTITAT SOL·LICITANT:
  
Dades de l'investigador responsable:
  
Nom i cognoms : NIF:
  
Direcció: CP:
  
Localitat: Telèfon:
  
Província: E-mail:
  
Universitat:
  
Centre:
  
Departament:
  
DADES DE L'ACCIÓ ESPECIAL:
  
Títol de l'acció:
  
Import de l'ajuda sol·licitada:
  
Dates de realització:
  
DADES DELS INVESTIGADORS QUE DONEN SUPORT A LA SOL·LICITUD:
  
Cognoms i nom: Firma
  
DOCUMENTACIÓ COMPLEMENTÀRIA QUE S'ADJUNTA:
  
Currículum vitae de cada un dels investigadors que firmen la sol·licitud
  
Memòria de l'activitat a realitzar
  
Pressupost detallat de les despeses de l'acció especial
  
(En cas d'entitats juridicoprivades, tingueu en compte la base quinta de la convocatòria)
  
Còpia del DNI de cada un dels investigadors.
  
Lloc i data
  
Firma de l'investigador responsable de l'acció
  
Firma del representant legal de l'organisme
  
(Nom i cognoms. Càrrec)
  
DIRECTOR DE L'ORGANISME PÚBLIC VALENCIÀ D'INVESTIGACIÓ